Jacob Mark (SF), 2023-04-25:
Det kan jeg sige meget klart: Vi nåede først og fremmest at lave de her 1-årige løsninger, hvor man kan konvertere den understøttende undervisning væk, vi nåede at sige, at det ikke længere skal være tvungent med digitale platforme, bl.a. sammen med fru Merete Riisager, og vi nåede at løsne op på fælles mål.
Men når vi ikke fik sat grundlæggende gang i frisættelsen, er det, fordi forligskredsens partier sidder og vetoer hinanden, og bl.a., fordi Socialdemokratiet i stærk alliance med Finansministeriet, der gerne vil sidde og benchmarke børn på tværs af kommuner, nægter at give slip.
Derfor opsagde vi jo forliget før valget.
Det er ikke, fordi jeg ikke ønsker, at der skal være et bredt folkeskoleforlig, men fordi den vetoret var nødt til at blive sat ud af kraft under regeringsforhandlingerne.
Forligskredsen har så kvitteret med at gøre absolut ingenting og sige, at SF ikke længere skal være med.
Fred være med det.
Det er jo rigtig godt, at man igen giver mulighed for at gøre skoledagen kortere lokalt.
Det er anden gang, og det sker endnu en gang med 1 år mere.
Det var noget, SF forhandlede igennem for snart 2 år siden, det er noget, der har virket, og det er noget, der har været længsel efter ude på skolerne: frihed til at tilrettelægge skoledagen på den måde, der giver mening lokalt.
Men det er også et forslag, der fylder mig med en kende af frustration, for jeg synes, man har ladet børnene i Danmark vente længe på forandring på skoleområdet.
Efterhånden er det uklart for mig, hvad tankerne bag det makværk var.
Jeg tror, at det for SF var noget med, at man skulle hjælpe nogle af de mest udsatte børn, og for nogle andre var det noget med, at lange skoledage i sig selv har værdi, men for enhver er det jo tydeligt i dag, at folkeskolereformen er en fiasko.
Den tidligere børne- og undervisningsminister Pernille Rosenkrantz-Theil sagde det fuldstændig soleklart lige før sidste valg: Den bør laves om; man bør give mere frihed til skolerne; den lovgivning, der er nu, fungerer ikke.
Og hvorfor sagde hun det?
Det sagde hun, fordi vi jo ser resultatet af den reform lige nu med stadig større mistrivsel hos vores børn og unge og med en stadig større mængde af børn, der ikke føler, de passer ind og hører til.
Så giver man dem alle mulige bogstavkombinationer som undskyldning for, hvorfor de ikke hører til i en skole, som bliver mere og mere snæver.
Normalitetsbegrebet bliver stadig mere snævert med en eksplosion i udgifter til specialområdet til følge.
Der er lavere faglighed – godt nok flere timer, men dårligere læseresultater.
Hvad var det, man fik ud af det?
Det fik man ikke noget ud af, og det var, fordi det var et eksperiment, et ubegrundet eksperiment.
Jeg hørte det i forrige valgkamp, og jeg hørte det i sidste valgperiode igen og igen: Vi skal have mere frihed.
Men konstant bliver det sådan nogle lappeløsninger med 1-årige projekter, hvor man siger: Nu kan I gøre det 1 år mere.
Der var to kommuner, der fik lov til at sætte skolerne fri.
Så var det pludselig en tredjedel af kommunerne, der kunne få lov at sætte fri.
Så kunne de jyske skoler blive sat fri, men på Fyn og på Sjælland måtte man ikke være frie, på trods af at vi kan se, det fungerer.
Så er der nogen, der spørger: Jamen hvad er det, vi skal sætte fri til?
Det må SF blive klarere i forhold til.
Det viser man jo allerede derude at man finder ud af: Når man gør skoledagen kortere, har man tolærerordninger eller tovoksenordninger; når man gør skoledagen kortere, kan man lave turboforløb; når man gør skoledagen kortere, har man lige pludselig tid og plads til de børn, der ikke passer ind i de stive rammer.
Vi siger det alle sammen, men der sker ingenting.
Nu er der så kommet en ny regering, og den har endnu en gang nogle fine floskler om frihed med i sit regeringsgrundlag, men jeg ved da godt, hvor det her med, at skolerne skal sættes fri, står på listen.
Det står nederst, igen.
Der skal min opfordring bare være til Konservative, der var imod understøttende undervisning, som kun var halvvejs med i reformen, til Venstre, som lovede før valget, at man ville have mere frihed i skolen, til Moderaterne, der havde det mest vidtgående forslag af alle i valgkampen, til Radikale, som er nogle af dem, vi har været alliancepartner med, og til Socialdemokratiet, der sagde klart inden valget, at efter valget skal vi sætte skolerne fri: Få det nu gjort.